SL Uradni list Evropske unije C 52/19

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 52/14)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„ΓΛΥΚΟ ΤΡΙΑΝΤΑΦΥΛΛΟ ΑΓΡΟΥ“ (GLYKO TRIANTAFYLLO AGROU)

EU št.: CY-PGI-0005-01310 – 03.02.2015

ZOP ( ) ZGO ( X )

1. IME

„Γλυκο Τριανταφυλλο Αγρου“ (Glyko Triantafyllo Agrou)

2. Država članica ali tretja država

Ciper

3. Opis kmetijskega proizvoda ali živila

3.1 Vrsta proizvoda

Skupina 2.3 Kruh, fino pecivo, slaščice, keksi in drugi pekovski izdelki

3.2 Opis proizvoda, za katerega se uporablja ime iz točke 1

„Glyko Triantafyllo Agrou“ je homogena in gosta zmes cvetnih listov vrtnic, sladkorja in vode, ki nastane med pripravo proizvoda. Postreže se z žlico kot sladica.

Kemične značilnosti

Vsebnost vode: 20–24 %

Pepel: 0,1–0,3 %

Ogljikovi hidrati: 70–85 %

Organoleptične značilnosti

Barva: značilna barva proizvoda kot goste zmesi (tj. v kozarcu) je temno škrlatna do rjava. Ko se proizvod razmaže, postane bolj svetlo rjave/oranžne barve, barva posameznega cvetnega lista pa je kombinacija prosojne bež in odtenkov rjave.

Tekstura: gosta zmes z veliko celih cvetnih listov vrtnic, ki dajejo proizvodu čvrsto teksturo.

Vonj: močan vonj po vrtnicah.

Okus: sladek, po vrtnicah.

3.3 Krma (samo za proizvode živalskega izvora) in surovine (samo za predelane proizvode)

Za izdelavo slaščice se, glede na težo, uporabijo naslednje sestavine v razmerju 1:1:1 do 1:1,5:1

— cvetni listi vrtnic (brez peclja) sorte Rosa damascena, ki se goji na kmetijskih gospodarstvih na opredeljenem geografskem območju,

— sladkor,

— voda.

V končno zmes se doda tudi limonin sok (1 %).

3.4 Posebne faze proizvodnje, ki jih je treba izvajati na opredeljenem geografskem območju

— Nabiranje surovine: vrtnice se nabirajo izključno v hladnih jutranjih urah, zlasti med 5. in 8. uro, ko še niso povsem odprte in so cvetni listi še vlažni. Dostava in skladiščenje: vrtnice se dostavijo sveže in s pecljem, približno v treh urah od njihovega nabiranja. Nato (a) se takoj začne faza priprave ali (v izjemnih primerih zaradi dostave velike količine vrtnic) (b) pa se vrtnice nemudoma shranijo v hladilnicah pri temperaturi od 0 do 6 °C in 75-odstotni relativni vlažnosti, pri čemer se lahko skladiščijo največ 24 ur.

— Priprava: z vrtnic se najprej odstranijo peclji in vsi drugi deli, da ostanejo zgolj cvetni listi; ti se nato presejejo, da se odstrani cvetni prah, in nazadnje operejo s hladno tekočo vodo.

— Prvo kuhanje cvetnih listov v kotlu: cvetni listi vrtnic se zavrejo v majhni količini sladkane vode. Začetna količina vode je odvisna od količine vode, ki ostane na cvetnih listih med pranjem. Med prvim kuhanjem je kotel pokrit z ustrezno pokrovko, da se zmes navzame vseh arom, s čimer se zagotovi, da ima slaščica značilen vonj po vrtnicah.

— Drugo kuhanje cvetnih listov v kotlu: zmes se še naprej kuha v odprtem kotlu (brez pokrovke), potem ko se dodajo preostali sladkor, voda in limonin sok.

— Hlajenje, pakiranje in gretje v pečici: slaščica se najprej ohladi na sobni temperaturi in nato polni v sterilizirane steklene kozarce s pokrovom, ki so odporni na visoke temperature. Ti kozarci se nato položijo v pečico in segrevajo, dokler temperatura v sredini zmesi ne doseže 70–85 °C.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod „Glyko Triantafyllo Agrou“ se polni v steklene kozarce (odporne na visoke temperature); najmanjša ali največja dovoljena teža nista določeni.

Ti kozarci se položijo v kartonaste škatle in skladiščijo na sobni temperaturi (v hladnem in temnem prostoru).

Rok uporabe: največ 3 leta od datuma pakiranja.

Temperatura skladiščenja: sobna temperatura pod 25 °C.

Pakiranje je del proizvodnega procesa in mora potekati znotraj opredeljenega geografskega območja (glej točko 3.6 spodaj).

3.6 Posebna pravila za označevanje proizvoda, za katerega se uporablja registrirano ime

Za boljšo sledljivost proizvoda mora tudi označevanje potekati na opredeljenem geografskem območju. Ta zahteva je utemeljena z dejstvom, da je zadevni proizvod zelo občutljiv in izpostavljen onesnaženju. Onesnaženje se prepreči s pakiranjem v kozarce in označevanjem proizvoda, s čimer se zagotovi, da vse faze proizvodnega procesa, vključno z zadnjo, potekajo znotraj opredeljenega geografskega območja.

Upoštevati je treba predpise o označevanju, predstavljanju in oglaševanju živil, kakor so bili spremenjeni ali nadomeščeni. Poleg tega mora biti na etiketi jasno navedeno, da je proizvod narejen iz vrtnic sorte Rosa damascena, ki se goji v občini Agros.

4. Jedrnata opredelitev geografskega območja

„Glyko Triantafyllo Agrou“ se proizvaja znotraj upravnih meja občine Agros.

5. Povezava z geografskim območjem

Čeprav slaščico iz vrtnic v manjšem obsegu proizvajajo tudi proizvajalci v drugih regijah in tujini, pa je proizvod „Glyko Triantafyllo Agrou“ poseben zaradi:

(a) surovine, tj. cvetnih listov vrtnic sorte Rosa damascena, ki raste na območju občine Agros;

(b) povezave, ki se je v več kot sto letih spletla med proizvodi iz vrtnic navedene sorte in občino Agros, ter njihovega slovesa;

(c) znanja, ki se je razvilo v občini, zlasti pri edinem proizvajalcu „Glyko Triantafyllo Agrou“, ki je v proizvodni proces vključil znanje tamkajšnjih žena, ki so to slaščico včasih izdelovale doma kot zdravilo.

(a) Surovina in koncentracija gojenja vrtnic Rosa damascena : „Glyko Triantafyllo Agrou“ je eden od proizvodov, narejenih iz cvetnih listov vrtnic Rosa damascena, ki rastejo na zadevnem območju. Povezava med proizvodi iz vrtnic in občino Agros temelji na dokazani prisotnosti sorte Rosa damascena na tem območju že več kot sto let. Velika koncentracija kmetijskih gospodarstev, ki gojijo zadevno sorto, v občini Agros (70 % vseh kmetijskih gospodarstev na otoku) je posledica podnebnih razmer na zadevnem območju, ki so ugodne za gojenje te sorte. Obstoj znatnih količin cvetnih listov vrtnic in bližina predelovalnega obrata sta namreč nujna dejavnika za proizvodnjo „Glyko Triantafyllo Agrou“ v komercialnem obsegu ter za ohranitev posebnih značilnosti cvetnih listov, za katero je potreben njihov hiter prevoz do predelovalnega obrata.

Zadevno geografsko območje ima posebno mikroklimo, ki je ugodna za gojenje vrtnic Rosa damascena.

Povezava med sorto Rosa damascena in okoljskimi značilnostmi občine Agros izhaja iz posebnosti podnebja (hladno in suho gorsko podnebje) in tal na tem območju. Agros leži na višini približno 1 000 m, ki je idealna za gojenje vrtnic, kar dokazuje tudi velika koncentracija gojenja (približno 70 %) te vrtnice v zadevni občini. Poleg tega se občina nahaja v naravni kotlini, tako da so obdelovalne površine zaščitene pred severnimi vetrovi.

Na opredeljenem geografskem območju se temperature gibljejo med –5 in 35 °C, v mesecih, ko se začne rastno obdobje, pa je temperatura konstantna, kar je bistvenega pomena. Znatna nihanja povprečnih temperatur od marca do junija bi namreč lahko negativno vplivala na gojenje vrtnic. Tudi padavine so konstantne (vsakršno odstopanje bi negativno vplivalo na cvetenje in posledično na pridelek). Maja, ko vrtnice Rosa damascena cvetijo in se nabirajo, je padavin običajno malo, kar preprečuje nastanek glivičnih bolezni in zagotavlja optimalne pogoje za nabiranje. Ne nazadnje kamnine (gabro in diabaz) skupaj z vrsto tal (srednje teksture in bogata z organskimi snovmi) ponujajo ustrezne talne razmere za gojenje te sorte vrtnic.

Zaradi posebnih podnebnih in talnih razmer se je začelo občino Agros povezovati z gojenjem in predelavo vrtnic Rosa damascena in skozi leta se je v povezavi s tem razvila vrsta kulturnih tradicij. Velja tudi omeniti, da sta od konca 19. stoletja, kamor segajo prve omembe gojenja vrtnic Rosa damascena na Cipru, edini območji, kjer najdemo koncentracijo gojenja te vrtnice, občini Mylikouri in Agros, kar potrjuje njuno posebnost. Po letu 1940 se je gojenje teh vrtnic na navedenih območjih okrepilo, vendar je do danes ostalo močno skoncentrirano v občini Agros, precej bolj kot v občini Mylikouri. Iz tega jasno izhaja, da so posebne podnebne razmere v povezavi s človeškim dejavnikom prispevale k ohranitvi gojenja vrtnic Rosa damascena na tem območju. Poleg tega ni pisnih omemb o proizvodnji slaščice iz vrtnic Rosa damascena na območju občine Mylikouri, kjer je, kot se zdi, proizvodnja omejena na rožno vodo.

Poleg dejstva, da so v občini Agros ugodni pogoji za gojenje vrtnic Rosa damascena, velja poudariti, da je glede na znanstvene študije zgolj 20 % vseh sort vrtnic razvrščenih med aromatične, 50 % jih ima samo rahel vonj, ostale sorte pa so brez vonja. Sorta Rosa damascena spada med navedenih 20 % aromatičnih sort, ista študija pa je tudi pokazala, da se vonji te sorte razlikujejo od vonjev drugih hibridnih sort. Zato je mogoče sklepati, da poseben vonj slaščice „Glyko Triantafyllo Agrou“, ki se pripravlja iz cvetnih listov vrtnic Rosa damascena, izhaja iz aromatskih značilnosti te sorte.

(b) Povezava in sloves občine Agros: predelava vrtnic Rosa damascena za izdelavo slaščice „Glyko Triantafyllo Agrou“ se je začela z organiziranim gojenjem teh vrtnic na zadevnem območju na začetku 40. let prejšnjega stoletja. Od leta 1940 naprej obstajajo zapisi o tem, kako so ženske v občini Agros doma pripravljale „Glyko Triantafyllo Agrou“ ne zgolj kot tradicionalno slaščico, temveč tudi kot zdravilo proti zaprtju. Do leta 1985 se „Glyko Triantafyllo Agrou“ ni proizvajal na komercialni podlagi, temveč samo doma pri domačinih. Komercialna proizvodnja slaščic „Glyko Triantafyllo Agrou“ se je začela okoli leta 1985, zahvaljujoč Niki Agathokleous, ki je znanje pridobila od svoje tašče. Še danes ostaja edini priznani proizvajalec „Glyko Triantafyllo Agrou“ v občini Agros, čeprav v obdobju nabiranja cvetnih listov vrtnic številne gospodinje doma še naprej izdelujejo majhne količine te slaščice za lastno uporabo.

Poleg zgodovinske povezanosti med izdelovanjem „Glyko Triantafyllo Agrou“ in občino Agros pa povezanost lokalne skupnosti s proizvodi iz cvetnih listov vrtnic Rosa damascena dokazuje tudi kulturno življenje v občini. Vsako leto je okoli sredini maja (odvisno od vremenskih razmer), tj. v obdobju nabiranja cvetnih listov sorte Rosa damascena, organiziran praznik vrtnic, na katerem se predstavljajo lokalni proizvodi iz teh vrtnic, vključno s to domačo slaščico. Vrtnica je tudi simbol Agrosa, kar dokazujejo objave (nedavne, pa tudi starejše) o vasi, v katerih se še posebej omenjajo proizvodi iz vrtnic te sorte, ki izvirajo iz Agrosa.

(c) Znanje: čeprav je vonj vrtnice Rosa damascena glavni dejavnik, zaradi katerega se proizvod razlikuje od drugih, pa so zelo pomembne tudi izkušnje, pridobljene skozi čas. Pridobljene izkušnje se nanašajo na: nabiranje vrtnic (dejavnost, ki v obdobju nabiranja poteka vsak dan in zahteva posebno pozornost, da pride do izraza polni vonj cvetnih listov vrtnic), obdelavo po nabiranju in izdelavo končnega proizvoda. Skozi leta pridobljene izkušnje se odražajo v:

(i) dejstvu, da cvetni listi vrtnic ostanejo nepoškodovani ter da v končnem proizvodu ohranijo konsistenco;

(ii) čvrsti končni zmesi;

(iii) veliki količini cvetnih listov vrtnic v končni zmesi.

Natančneje, človeški dejavniki, ki dajejo proizvodu „Glyko Triantafyllo Agrou“ njegove posebne značilnosti, zlasti vonj, barvo ter celovitost in koncentracijo cvetnih listov v zmesi, so opisani v nadaljevanju:

1. Vrtnice se nabirajo izključno v hladnih jutranjih urah, zlasti med 5. in 8. uro, ko še niso povsem odprte in so cvetni listi še vlažni. Višje temperature med nabiranjem vrtnic bi namreč zmanjšale vsebnost olj v njih, saj bi eterično olje izhlapevalo iz dlačic na cvetnih listih. Nabrane vrtnice se nato takoj prepeljejo v predelovalni obrat, da se lahko začne proces izdelave slaščice, dokler so cvetni listi še vlažni in dišeči. Majhna oddaljenost med kmetijskimi gospodarstvi, ki gojijo vrtnico Rosa damascena, in obratom za predelavo je še en bistveni element, saj se tako lahko kar najbolj skrajša čas prevoza vrtnic in s tem ohranijo njihove kakovostne in aromatične značilnosti v času predelave.

2. Med prvim kuhanjem vrtnic z vodo in sladkorjem je kotel pokrit s pokrovko, da se omeji izhlapevanje eteričnih olj ter zagotovi, da slaščica vsrka čim več arom. To je nujno, saj prva para, ki nastane pri segrevanju, vsebuje največ eteričnih olj (arom) – imajo namreč nižje vrelišče od vode in izhlapijo prej od nje – ter mora priti v stik s hladno površino, da se lahko utekočini in vrne v zmes ter vanjo absorbira.

3. Pazljivo ročno nabiranje in zelo kratka razdalja do predelovalnega obrata prav tako zagotavljata ohranitev celih cvetnih listov vrtnic, kar je ključni dejavnik za pridobitev čvrste teksture končnega proizvoda.

4. Delež cvetnih listov vrtnic v zmesi je še en ključni dejavnik, ki zagotavlja, da je zmes čvrsta in posledično vsebuje več arom.

5. Postopno dodajanje (v dveh korakih) sladkorja med pripravo proizvoda (kuhanjem) prispeva k enakomernemu in postopnemu kuhanju cvetnih listov, kar je odločilno za doseganje barve in čvrste teksture končnega proizvoda.

Sklic na objavo specifikacije

(drugi pododstavek člena 6(1) te uredbe)

http://www.moa.gov.cy/moa/da/da.nsf/All/F3FF567F4E8FF1C5C2257B970039D8EF/$file/Προδιαγραφες%20Γλυκο%20Τριανταφυλλο%20Αγρου%20final.pdf

(1) UL L 343, 14.12.2012, str. 1.